Lisbeth Bech Poulsen (SF), 2013-06-27:
Regeringen har her i foråret indgået nogle fornuftige aftaler med både regioner og kommuner om deres økonomi i 2014, hvor vi på trods af økonomisk stramme tider har fået sikret nogle afgørende forbedringer for Danmark og danskerne.
Vi står, som alle ved, i en økonomisk stram tid, og dansk økonomi står fortsat over for store udfordringer.
Derfor har regeringen fra starten lagt afgørende vægt på at føre en ansvarlig økonomisk politik.
På trods af et begrænset økonomisk råderum har vi med de økonomiske aftaler alligevel gjort det muligt at sikre en fortsat udvikling af det danske velfærdssamfund, især inden for sundhedsområdet og folkeskolen, ligesom vi har fastholdt høje anlægsinvesteringer til renoveringer af folkeskoler, daginstitutioner m.v. til gavn for dem, der bruger bygningerne, men også for beskæftigelsen.
Det er især glædeligt, at psykiske sygdomme nu ligestilles med de fysiske sygdomme, som det sker, når både udrednings- og behandlingsgarantien også bliver gældende inden for psykiatrien.
Fra 2014 sikres en udredningsgaranti på 2 måneder; fra 2015 nedsættes den til 1 måned for alle.
For SF har det altid været helt afgørende, at alle patienter får den samme gode behandling, uanset om de lider af åbent benbrud eller et knækket sind, så vi sikrer en mere retfærdig behandling af alle patienter.
Det sker med den økonomiaftale, der ligger nu.
Samtidig er der med regionsaftalen sat fokus på et mere sammenhængende sundhedsvæsen, øgede anlægsudgifter samt mindre ulighed i sundhed.
Endelig får oprettelse af praktikpladser i både regioner og kommuner et løft, når der nu konkret skal redegøres for anvendelsen af lærlinge ved udbud.
Den forebyggende og sundhedsfremmende indsats styrkes med i alt 300 mio. kr., og pengene skal især anvendes til at mindske antallet af indlæggelser og genindlæggelser til fordel for patienten.
Det sikres bl.a. ved færre, men bedre sundhedsaftaler om samarbejde mellem kommuner og regioner, en styrket almen praksis og en større kommunal indsats på det psykiatriske område.
Med aftalen sikres det samtidig, at størstedelen af den folkeskoleaftale, der er indgået mellem regeringen, V og DF, allerede træder i kraft fra august 2014, dog ikke obligatorisk lektiehjælp, som De Konservative har blokeret for.
De danske børn får således en ny folkeskole, hvor flere vil lære mere, hvor der kommer større fokus på trivsel, og hvor den sociale mobilitet øges, så alle elever kommer ud med og bliver bedre rustet til at tage en ungdomsuddannelse uanset baggrund.
Det kan jeg som SF'er kun være meget begejstret for.
Endelig lægger vi med aftalen med kommunerne op til en opblødning af de nuværende sanktioner.
Konkret har kommunerne til næste år mulighed for mere fleksibilitet i deres disponeringer.
Bruger de for få penge på serviceudgifterne, kan de anvendes til flere investeringer.
Alt i alt er der gode takter i de økonomiaftaler, der er indgået, klare prioriteringer og en klar kurs for, hvad den her regering vil med Danmark, samtidig med at vi sikrer styr på økonomien og ikke bruger mere nu, som så skal spares ekstra i de kommende år. Regioner og kommuner har stor betydning for væksten og beskæftigelsen.
Derfor er det vigtigt, at de bruger de midler, de har, og ikke bliver for overforsigtige.
At de bruger mindre, end de har budgetteret med og har mulighed for, er bestemt ikke ønskværdigt.
Jeg vil derfor gerne opfordre regioner og kommuner til at udnytte de rammer og muligheder, der ligger i økonomiaftalen.
Med disse bemærkninger kan jeg sige, at vi fra SF's side ikke kan støtte beslutningsforslaget.